Document ID: 32012R0630
Publication Date: 2012-07-12

Title and Content:
NARIADENIE KOMISIE (EÚ) č. 630/2012
z 12. júla 2012,
ktorým sa mení a dopĺňa nariadenie (ES) č. 692/2008, pokiaľ ide o požiadavky na typové schvaľovanie motorových vozidiel poháňaných vodíkom a zmesami vodíka a zemného plynu z hľadiska emisií a o uvádzanie osobitných informácií týkajúcich sa vozidiel vybavených elektrickou hnacou súpravou v informačnom dokumente na účely typového schvaľovania ES
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 715/2007 z 20. júna 2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (1), a najmä na jeho článok 5 ods. 3 písm. a), f) a i),
keďže:
(1)
V oznámení Komisie Európskemu parlamentu, Rade a Európskemu hospodárskemu a sociálnemu výboru - Európska stratégia pre čisté a energeticky úsporné vozidlá (2), sa poukazuje na existenciu širokej škály technológií (elektrická energia, vodík, bioplyn a tekuté biopalivá), ktoré pravdepodobne významným spôsobom prispejú k prioritám stratégie Európa 2020 spočívajúcim vo vytvorení hospodárstva založeného na znalostiach a inováciách (inteligentný rast) a v podpore ekologickejšieho a konkurencieschopnejšieho hospodárstva, ktoré efektívnejšie využíva zdroje (udržateľný rast).
(2)
V krátkodobom a strednodobom horizonte bude pravdepodobne aj naďalej v cestnej doprave prevládať spaľovací motor. Preto, ak by sa spaľovacie motory uspôsobili na čisté palivá ako napr. vodík alebo zmesi vodíka a zemného plynu (H2NG), uľahčilo by to prechod od spaľovacích motorov na iné druhy pohonu využívajúce elektrickú energiu (elektrická batéria, palivový článok).
(3)
Vzhľadom na neistotu panujúcu v súvislosti s budúcnosťou technológií pohonu a na pravdepodobnosť, že nové technológie budú mať čoraz väčší podiel na trhu, je potrebné prispôsobiť súčasné európske právne predpisy o typovom schvaľovaní týmto novým technológiám.
(4)
Nariadenie Komisie (ES) č. 692/2008 z 18. júla 2008, ktorým sa vykonáva, mení a dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (3), v súčasnosti neuvádza vodík a zmesi vodíka a zemného plynu medzi posudzovanými druhmi paliva. Preto je vhodné rozšíriť postup typového schvaľovania stanovený v uvedenom nariadení tak, aby sa vzťahoval aj na tieto palivá.
(5)
Nariadením Európskeho parlamentu a Rady (ES) č. 79/2009 zo 14. januára 2009 o typovom schvaľovaní motorových vozidiel na vodíkový pohon, ktorým sa mení a dopĺňa smernica 2007/46/ES (4), sa stanovujú bezpečnostné požiadavky na typové schvaľovanie motorových vozidiel vzhľadom na vodíkový pohon. Taktiež sa musí zabezpečiť ochrana životného prostredia, pretože emisie oxidu dusnatého z vodíka používaného ako palivo v spaľovacích motoroch môžu mať vplyv na životné prostredie.
(6)
Zmesi vodíka a zemného plynu uvoľňujú do ovzdušia určité množstvo znečisťujúcich látok, najmä uhľovodíky, oxid uhoľnatý, oxid dusnatý a častice. Tieto emisie je potrebné regulovať.
(7)
Rôzne vzorce a parametre používané na stanovenie výsledkov skúšok emisií by sa mali prispôsobiť osobitným prípadom používania vodíka a zmesí vodíka a zemného plynu v spaľovacích motoroch, pretože tieto vzorce a parametre vo veľkej miere závisia od druhu a vlastností používaného paliva.
(8)
Dokumenty, ktoré výrobca predkladá vnútroštátnym schvaľovacím orgánom, by sa mali aktualizovať s cieľom zahrnúť príslušné informácie týkajúce sa vodíka, zmesí vodíka a zemného plynu a elektrických vozidiel.
(9)
Nariadenie (ES) č. 692/2008 by sa preto malo zodpovedajúcim spôsobom zmeniť a doplniť.
(10)
Opatrenia stanovené v tomto nariadení sú v súlade so stanoviskom Technického výboru - motorové vozidlá,
PRIJALA TOTO NARIADENIE:
Článok 1
Nariadenie (ES) č. 692/2008 sa týmto mení a dopĺňa takto:
1.
Článok 2 sa mení a dopĺňa takto:
(a)
Bod 16 sa nahrádza takto:
„16.
„hybridné elektrické vozidlo (HEV)“ je vozidlo (vrátane vozidiel, ktoré energiu čerpajú zo spotrebovateľného paliva výlučne na účely nabitia zásobníka elektrickej energie), ktoré na účely mechanického pohonu čerpá energiu z oboch ďalej uvedených zdrojov energie nachádzajúcich sa vo vozidle:
a)
spotrebovateľné palivo;
b)
batéria, kondenzátor, zotrvačník/generátor alebo iné zariadenie na akumuláciu elektrickej energie;“
(b)
Dopĺňajú sa tieto body:
„33.
„elektrická hnacia sústava“ je systém pozostávajúci z jedného alebo viacerých zásobníkov elektrickej energie, jedného alebo viacerých kondicionačných zariadení elektrickej energie a jedného alebo viacerých elektrických zariadení, ktoré premieňajú elektrickú energiu uloženú v zásobníku na mechanickú energiu prenášanú na kolesá na účely pohonu vozidla;
34.
„vozidlo na výlučne elektrický pohon“ je vozidlo poháňané výlučne elektrickou hnacou sústavou;
35.
„vozidlo na flexibilné palivo H2NG“ je vozidlo na flexibilné palivo, ktoré môže byť poháňané rôznymi zmesami vodíka a zemného plynu/biometánu;
36.
„vozidlo s vodíkovými palivovými článkami“ je vozidlo poháňané palivovými článkami, ktoré premieňajú chemickú energiu z vodíka na elektrickú energiu slúžiacu na pohon vozidla.“
2.
Prílohy sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. júla 2012

Classification:
Level 1 Topics: 100158
100154
100147
100155
Level 2 Topics: 100244
100261
100195
100242
100238
100196
Level 3 Topics: 138
13
2015
3641
2470
2090
All Topics: 1425
2081
4654
5235
5481
5650
5754